open-index/open-wikipedia-markdown huggingface dataset:
Κάρολ Πέτσε

Ο **Κάρολ Πέτσε** (Karol Pecze) (γενν. στις 7 Φεβρουαρίου 1946 στο Κόσιτσε) είναι προπονητής ποδοσφαίρου από τη Σλοβακία, ο οποίος το 2004 εργάστηκε για λίγους μήνες στην Ελλάδα, στον Πανιώνιο. 

## Βιογραφικό
Ως προπονητής άρχισε να εργάζεται το 1979 στη Ζιλίνα. Έχει δουλέψει στις κορυφαίες ομάδες της χώρας του. Επίσης, σε ομάδες στην Ουγγαρία, στην Πολωνία, στην Ελλάδα και στην Τουρκία.

Στην αρχή της σεζόν 2004-05 εργάστηκε στον Πανιώνιο, με τον οποίο κατάφερε ιστορική πρόκριση στους ομίλους του Κυπέλλου ΟΥΕΦΑ, αποκλείοντας την ιταλική Ουντινέζε με 3-1, 0-1. Όμως, παρέμεινε στο τιμόνι της ομάδας της Νέας Σμύρνης μόνο για τρεις αγωνιστικές του πρωταθλήματος, ως τις 23 Οκτωβρίου 2004. Απολύθηκε έπειτα από τον πρώτο εντός έδρας αγώνα της φάσης των ομίλων με τη Νιούκασλ Γιουνάιτεντ. Αν και πήγε σε διάφορες χώρες δεν εργάστηκε άλλη φορά σε ελληνική ομάδα. 

* Σύλλογοι που εργάστηκε:
** 1979-1981: Ζιλίνα 
** 1983-1984: Σλόβαν Μπρατισλάβας
** 1984-1989: Ντουνάισκα Στρέντα
** 1989-1990: Γκιόρι ΕΤΟ (Ουγγαρία) 
** 1991-1992: Νίτρα
** 1992-1993: Βίσλα Κρακοβίας (Πολωνία)
** 1994-1997: Σπάρτακ Τρνάβα
** 1997-1998: Κόσιτσε
** 1998-2000: Τσενκλερμπιρλιγί (Τουρκία)
** 2000-2002: Ριζέσπορ (Τουρκία)
** 2002-2004: Ίντερ Μπρατισλάβα
** 2004: Πανιώνιος
** 2005: Ζιλίνα
** 2006: Σίβασπορ (Τουρκία)
** 2008-2009: Σπάρτακ Τρνάβα

## Παραπομπές


Κατηγορία:Σλοβάκοι προπονητές ποδοσφαίρου
Κατηγορία:Προπονητές ποδοσφαίρου Πανιωνίου
Κατηγορία:Προπονητές ποδοσφαίρου Γκιόρι ΕΤΟ ΦΚ
Κατηγορία:Προπονητές ποδοσφαίρου ΜΣΚ Ζίλινα
Κατηγορία:Προπονητές ποδοσφαίρου Σλόβαν Μπρατισλάβας
Κατηγορία:Προπονητές ποδοσφαίρου ΦΚ Σπαρτάκ Τρνάβα
Κατηγορία:Προπονητές ποδοσφαίρου ΦΚ Νίτρα
Κατηγορία:Προπονητές ποδοσφαίρου Γκεντσλερμπιρλιγκί Σπορ Κουλουμπού
Κατηγορία:Προπονητές ποδοσφαίρου Βίσλα Κρακοβίας
Ορθολογισμός

Ο **ορθολογισμός** (ή **ρασιοναλισμός**) είναι η συνολική φιλοσοφική κατεύθυνση που αποδέχεται ως γνώμονα και αφετηρία της γνώσεως τη λογική σκέψη. Σύμφωνα με τους ορθολογιστές φιλοσόφους, η γνώση μας για τον κόσμο προέρχεται κυρίως από τον ίδιο τον ορθό λόγο και τα βασικά του στοιχεία που μπορούν να αναζητηθούν στο νου μας. Από την περίοδο του Διαφωτισμού ο ορθολογισμός συνδέεται συνήθως με την εισαγωγή των μαθηματικών μεθόδων στη φιλοσοφία, αρχικά με το έργο των Ντεκάρτ, Λάιμπνιτς και Σπινόζα.
## Η αντίθεση με τον εμπειρισμό
Ο ορθολογισμός συχνά έρχεται σε αντιπαράθεση με τον εμπειρισμό. Στη πράξη οι απόψεις αυτές δεν αποκλείονται αμοιβαία, αφού για παράδειγμα η φιλοσοφία της επιστήμης είναι και ορθολογιστική και εμπειρική. Αν τραβηχτεί όμως στα άκρα ο εμπειρισμός θεωρεί ότι όλες οι ιδέες προέρχονται από την εμπειρία, είτε μέσω των πέντε εξωτερικών αισθήσεων, είτε μέσω των εσωτερικών αισθήσεων όπως ο πόνος και η ευχαρίστηση, και επομένως ότι η γνώση βασίζεται ουσιαστικά στην εμπειρία. Αντίστοιχα κάποιες εκδοχές ορθολογισμού υποστηρίζουν ότι ξεκινώντας με βασικές θεμελιώδεις αρχές, όπως τα αξιώματα της γεωμετρίας, θα μπορούσε κανείς να αντλήσει επαγωγικά το σύνολο ολόκληρης της δυνατής γνώσης. Οι φιλόσοφοι που υποστήριζαν περισσότερο την άποψη αυτή ήταν ο Σπινόζα και ο Λάιμπνιτς, οι προσπάθειες των οποίων να αντιμετωπίσουν τα επιστημολογικά και μεταφυσικά προβλήματα που έθεσε ο Ντεκάρτ οδήγησαν σε ανάπτυξη μιας κάπως θεμελιοκρατικής προσέγγισης του ορθολογισμού. Τόσο ο Σπινόζα όσο και ο Λάιμπνιτς υποστήριζαν ότι *κατ 'αρχήν τουλάχιστον* όλες οι γνώσεις, συμπεριλαμβανομένων των επιστημονικών γνώσεων, μπορούν να αποκτηθούν με τη χρήση του ορθού λόγου και μόνο. Αν και οι δύο παραδέχονταν ότι αυτό δεν είναι δυνατό στην πράξη για τον άνθρωπο, παρά μόνο σε συγκεκριμένες περιοχές της επιστήμης όπως είναι τα μαθηματικά.
## Δείτε επίσης

*Εμπειρισμός

Κατηγορία:Αιτιολόγηση
Κατηγορία:Επιστημολογία
Κατηγορία:Ιστορία της φιλοσοφίας

Κατηγορία:Φιλοσοφικά κινήματα
Βοριράνιο

Το **βοριράνιο** (αγγλικά *borirane*) είναι οργανική ετεροκυκλική χημική ένωση, που περιέχει άνθρακα, υδρογόνο και βόριο, με μοριακό τύπο **[[C2H5B|C<sub>2</sub>H<sub>5</sub>B]]**. Είναι το απλούστερο οργανικό ετεροκυκλικό βοράνιο**,** δηλαδή μια ένωση που αποτελείται από ένα αλκενυλένιο (-CvH2v-), το οποίο συνδέεται με ένα βορανυλιδένιο (-BH-), σε μια κυκλική δομή. Το χημικά καθαρό βοριράνιο, στις κανονικές συνθήκες περιβάλλοντος, δηλαδή θερμοκρασία 25&nbsp;°C και υπό πίεση 1 atm, είναι άχρωμο, εύφλεκτο αέριο.

Μπορεί να θεωρηθεί ότι αποτελεί δομικά ανάλογη ένωση με την αζιριδίνη, από την οποία διαφέρει μόνο στο ότι περιέχει άτομο βορίου αντί για άτομο αζώτου.

## Ισομέρεια
Με βάση το μοριακό τύπο του (C2H5B) έχει τα ακόλουθα τρία (3) ισομερή θέσης:
# Αιθυλιδενοβοράνιο, με ημισυντακτικό τύπο **CH<sub>3</sub>CH=BH**.
# Βινυλοβοράνιο, με ημισυντακτικό τύπο **CH<sub>2</sub>=CHBH<sub>2</sub>**.
# Μεθυλενομεθυλοβοράνιο, με ημισυντακτικό τύπο **CH<sub>3</sub>B=CH<sub>2</sub>**.
Σύμφωνα με *[[ab initio]]* κβαντομηχανικούς υπολογισμούς, η ένωση έχει συνολικά πέντε (5) ισομερή που έχουν μελετηθεί (με τους υπολογισμούς αυτούς).

## «Μητρικό» και «θυγατρικά» βοριράνια
Το βοριράνιο είναι η «μητρική ένωση» για μια σειρά «θυγατρικών» του παραγώγων, που μαζί με τη «μητρική ένωση», ονομάζονται συλλήβδην «**βοριράνια**». Πρόκειται, δηλαδή, για όλες οι παράγωγες ετεροκυκλικές οργανικές ενώσεις που περιέχουν έναν (τουλάχιστον) βοριρανικό δακτύλιο, δηλαδή τριμελή ετεροκυκλικό δακτύλιο που μεριέχει μια βορυλενική ομάδα (-BH-) και δυο (2) μεθυλενικές ομάδες (-CH2-).

## Παραπομπές και παρατηρήσεις


Κατηγορία:Ετεροκυκλικά οργανοβοράνια
Κατηγορία:C2
Κατηγορία:Ενώσεις με τριμελή δακτύλιο
Κατηγορία:Κορεσμένες ενώσεις
Κατηγορία:Μητρικές ενώσεις
Ελληνική Δημοκρατία (αποσαφήνιση)

Ο όρος «**Ελληνική Δημοκρατία**» μπορεί να αναφέρεται:
* Στην επίσημη ονομασία του κράτους «Ελλάδα».
* Στις εξής χρονικές περιόδους:
** Η περίοδος 1822–1833, αποκαλούμενη ιστοριογραφικά «Α΄ Ελληνική Δημοκρατία».
** Η περίοδος 1924–1935, αποκαλούμενη ιστοριογραφικά «Β΄ Ελληνική Δημοκρατία».
** Η περίοδος 1 Ιουνίου 1973–24 Ιουλίου 1974, κατά τη διάρκεια της διακυβέρνησης από τη Στρατιωτική Δικτατορία των Συνταγματαρχών.
** Η περίοδος 24 Ιουλίου 1974–Σήμερα, αποκαλούμενη ιστοριογραφικά «Γ΄ Ελληνική Δημοκρατία».

## Άλλα
* Ελληνική Δημοκρατία (εφημερίδα), σοσιαλιστική εφημερίδα της Πάτρας.

Κατηγορία:Ιστορία της Ελλάδας
Σμήνος της Αγριόπαπιας

Το **σμήνος της Αγριόπαπιας** (γνωστό και ως *Μεσιέ 11*, *Μ11* και *NGC 6705*) είναι ανοικτό σμήνος στον αστερισμό της Ασπίδας σε απόσταση περίπου 6.200 ετών φωτός και φαινόμενο μέγεθος 6,3. Ανακαλύφθηκε το 1681 από τον Gottfried Kirch στο Βερολίνο.

Είναι ένα από τα πυκνότερα και πλουσιότερα σμήνη αστέρων καθώς περιλαμβάνει περίπου 2.900 άστρα και έχει ηλικία περίπου 220 εκατομμυρίων ετών. Το όνομά του οφείλεται πιθανότατα στο γεγονός ότι τα λαμπρότερα άστρα του σχηματίζουν ένα τρίγωνο, σαν το σχηματισμό πτήσης των αγριόπαπιων.

## Παραπομπές


## Αναφορές

## Εξωτερικοί σύνδεσμοι

* Messier 11, SEDS Messier pages

11
6705
Κατηγορία:Ασπίς (αστερισμός)
Γκαλιμζιάν Χουσάινοβ

Ο **Γκαλιμζιάν Χουσάινοβ** (Galimzyan Salikhovich Khusainov, ταταρικά: Галимҗан Салих улы Хөсәенев, ρωσικά: Галимзян Салихович Хусаинов) ήταν ποδοσφαιριστής από τη Σοβιετική Ένωση, με ταταρική καταγωγή.

## Διεθνής καριέρα
Γεννήθηκε στις 27 Ιουνίου 1937. Έπαιξε σε 33 αγώνες της εθνικής ομάδας ποδοσφαίρου της Σοβιετικής Ένωσης και πέτυχε 4 τέρματα. Επίσης, έλαβε μέρος στο Παγκόσμιο Κύπελλο του 1962 , στο Παγκόσμιο Κύπελλο του 1966 και στο Κύπελλο Ευρώπης του 1964, όπου η Σοβιετική Ένωση κατέκτησε το ασημένιο μετάλλιο. Στον τελικό εκείνης της διοργάνωσης ο Χουσάινοβ είχε πετύχει ένα γκολ. Πέθανε στις 5 Φεβρουαρίου 2010.

## Τίτλοι

### Νικητής
* Σοβιετικά πρωταθλήματα: 1962, 1969.
* Κύπελλο Σοβιετικής Ένωσης: 1963, 1965, 1971.

### Φιναλίστ
* Κύπελλο Εθνών Ευρώπης (1964).

## Παραπομπές


## Πηγές
*  Βιογραφία στο RussiaTeam 

Κατηγορία:Σοβιετικοί ποδοσφαιριστές
χ
Κατηγορία:Ποδοσφαιριστές Παγκοσμίου Κυπέλλου 1966
Κατηγορία:Ποδοσφαιριστές Παγκοσμίου Κυπέλλου 1962
Κατηγορία:Ποδοσφαιριστές Ευρωπαϊκού Πρωταθλήματος 1964
Κατηγορία:Ποδοσφαιριστές Σπαρτάκ Μόσχας
Κατηγορία:Ποδοσφαιριστές ΦΚ Κρίλια Σοβέτοφ Σαμάρα
Γουόρναμπουλ

Το **Γουόρναμπουλ** (, προφέρεται Γουόρ-ναμ-μπουλ) είναι μία από τις μεγαλύτερες πόλεις της Βικτώριας. Η παραθαλάσσια πόλη βρίσκεται νοτιοδυτικά από τη Μελβούρνη και έχει μια πλούσια ιστορία σαν λιμάνι και εμπορικό κέντρο. Σύμφωνα με την απογραφή του 2011 έχει 29.284 κατοίκους.

## Παραπομπές


## Εξωτερικοί σύνδεσμοι

* 

Κατηγορία:Πόλεις της Αυστραλίας
Κατηγορία:Βικτώρια (Αυστραλία)
Μούνι Ποντζ

200px|right|thumb|Κτίριο στο Μόνι Ποντζ
Το **Μόνι Ποντζ** (αγγλικά: *Moonee Ponds*) είναι ένα προάστιο της Μελβούρνης. Βρίσκεται 7 περίπου χιλιόμετρα βορειοδυτικά από το κέντρο της πόλης. Σύμφωνα με την απογραφή του 2011, έχει 13.532 κατοίκους.

Στα αγγλικά, το όνομα του προάστιου είναι Moonee Ponds (προφέρεται Μούνι Ποντζ) αλλά οι ελληνόφωνοι κάτοικοι ποτέ δεν χρησιμοποιούν αυτή την ονομασία, και πάντοτε αναφέρουν το "Μόνι Ποντζ".

Το προάστιο είναι η έδρα του Δήμου της Κοιλάδας του Μούνι (ή και Δήμου του Μούνι Βάλεϊ). Φημίζεται για την κύρια οδό του, την οδό Πακλ, και για τα πολλά εστιατόρια του.

Κατηγορία:Μελβούρνη
Καρλ Χοπφ

Ο **Καρλ Χοπφ** (γερμ.: *Karl Hopf*, 19 Φεβρουαρίου 1832 - 23 Αυγούστου 1873) ήταν Γερμανός ιστορικός, που ασχολήθηκε κατά κύριο λόγο με την ιστορία του Μεσαίωνα και με πολύ αξιόλογο συγγραφικό έργο. 

## Η ζωή του
Γεννήθηκε το 1832 στο Χαμ (Hamm) και απεβίωσε το 1873 στο Βισμπάντεν, έζησε δηλαδή μόλις 41 χρόνια. Σε αυτά τα χρόνια έδωσε έμφαση στην ιστορική του έρευνα  με πολύ διεξοδικές μελέτες, ιδιαίτερα για την ιστορία της μεσαιωνικής και φραγκοκρατούμενης Ελλάδας. Ερεύνησε βαθιά το αρχειακό υλικό που είχε σχέση με την Ελλάδα εκείνων των χρόνων.

Το 1855 έγινε υφηγητής της ιστορίας στο πανεπιστήμιο της Βόννης, στο οποίο και είχε φοιτήσει. Το 1858 διορίσθηκε τακτικός καθηγητής του Γκράισβαλντ, ενώ το 1864 μετατέθηκε στο πανεπιστήμιο του Κένιξμπεργκ διατελώντας και έφορος της βασιλικής βιβλιοθήκης. 
## Συγγραφικό έργο
Οι περισσότερες μελέτες του, που αποτελούν ογκώδεις εργασίες, έχουν καταχωρηθεί στα πρακτικά της Ακαδημίας των Επιστημών στη Βιέννη και στην εγκυκλοπαίδεια των Ερς και Γκρούβερ. Από αυτή την εγκυκλοπαίδεια  οι 85ος και ο 86ος τόμοι περιλαμβάνουν την ιστορία της Ελλάδας κατά τους μεσαιωνικούς χρόνους και αποτελούν μια πολύτιμη πηγή για τον ερευνητή της μεσαιωνικής Ελλάδας. Άλλα έργα του είναι:  
*«Ιστορικός και γενεαλογικός Άτλας»
*«Μετανάστευση Τσιγγάνων στην Ευρώπη»
*«Ελληνορρωμανικά χρονικά» (''Chroniques gréco-romanes inédites ou peu connues''), 1873
*«Γρατιανός Ζώρζης, αυθέντης Λευκάδος»
*«Οι Σλάβοι εν Ελλάδι :ανασκευή των θεωριών Φαλλμεράυρ»
*«Geschichtlicher Uberblick uber die Schicksale von Karystos auf Euboea in dem Zeitraume von 1205-1470»
*«Urkunden und Zusatze zur Geschichte der Insel Andros und ihrer Beherrscher in dem Zeitraume von 1207 bis 1566»
κ.α.

## Καρλ Χοπφ και Φαλμεράυερ

Ο Καρλ Χοπφ επίσης, με την ιστορική μελέτη του « Οι Σλάβοι εν Ελλάδι» επιχειρεί να ανασκευάσει τη θεωρία του Φαλμεράυερ, σύμφωνα με την οποία οι σημερινοί Έλληνες είναι κατά συντριπτική πλειονότητα απόγονοι Σλάβων, αντικρούοντας παράλληλα τα επιχειρήματά του και κατηγορώντας τον Φαλμεράυερ για ελλειπή μελέτη των πηγών και  επιλεκτική χρησιμοποίηση στοιχείων ή αποσιώπηση κάποιων άλλων.

## Πηγές

* Νεώτερο εγκυκλοπαιδικό λεξικό του Ηλίου. 
* «Οι Σλάβοι στην Ελλάδα», εκδόσεις «Νέα σύνορα», εκδοτικός οργανισμός Λιβάνη, 1995

## Παραπομπές

Κατηγορία:Γερμανοί ιστορικοί
262 Βάλντα

Η **Βάλντα (Valda)** είναι αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 11,67. Ανακαλύφθηκε το 1886 από τον Αυστριακό αστρονόμο Γιόχαν Παλίζα, που παρατηρούσε από τη Βιέννη.

## Φυσικά χαρακτηριστικά
Οι διαστάσεις της Βάλντας εκτιμώνται σε 11 ως 24 χιλιόμετρα. Ο φασματικός της τύπος και το άλβεδό της είναι άγνωστά, όπως και ο χρόνος περιστροφής της γύρω από τον εαυτό της.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Βαλντα
263 Δρέσδη

Η **Δρέσδη (Dresda)** είναι αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 10,4. Ανακαλύφθηκε το 1886 από τον Αυστριακό αστρονόμο Γιόχαν Παλίζα, που παρατηρούσε από τη Βιέννη, και πήρε το όνομά της από τη γερμανική πόλη Δρέσδη. Η 263 Δρέσδη ανήκει στην Οικογένεια αστεροειδών της Κορωνίδος.

## Φυσικά χαρακτηριστικά
Η μέση διάμετρος της Δρέσδης εκτιμάται σε 23 χιλιόμετρα. Ο φασματικός της τύπος δεν είναι γνωστός με βεβαιότητα, αλλά πιθανότατα είναι **S** (λιθώδης), αφού η σύστασή της είναι παρόμοια με αυτή της `Ιδης. Το άλβεδό της είναι 0,226. Η Δρέσδη περιστρέφεται γύρω από τον εαυτό της μία φορά κάθε 16 ώρες και 46 λεπτά, μία μάλλον αργή περιστροφή για αστεροειδή.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Δρέσδη
Κατηγορία:Δρέσδη
Κατηγορία:Αστεροειδείς της Οικογένειας της Κορωνίδος
264 Λιμπούσα

Η **Λιμπούσα (Libussa)** είναι αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 8,42. Ανακαλύφθηκε το 1886 από τον Κρίστιαν Χ.Φ. Πέτερς, που παρατηρούσε από το Κλίντον της πολιτείας της Νέας Υόρκης, και πήρε το όνομα της μυθικής προφήτιδας και ιδρύτριας της Πράγας, της Λιμπούσε.

## Φυσικά χαρακτηριστικά
Η μέση διάμετρος της Λιμπούσας υπολογίσθηκε σε 51 χιλιόμετρα. Ο φασματικός της τύπος είναι **S** (λιθώδης), ενώ το άλβεδό της είναι 0,297. Η Λιμπούσα περιστρέφεται γύρω από τον εαυτό της μία φορά κάθε 7 ώρες και 3 λεπτά.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Λιμπουσα
Μπέντιγκο

Το **Μπέντιγκο**, είναι μεγάλη πόλη της βορεοκεντρικής Βικτώριας. Το Ευρύτερο Μπέντιγκο είναι ο τέταρτος πολυπληθέστερος δήμος της πολιτείας με 100.617 (απογραφή 2011). 

Η πόλη είναι το μεγαλύτερο οικονομικό κέντρο της πολιτείας μετά τη Μελβούρνη. Σε αυτό συντέλεσε η ανακάλυψη κοιτασμάτων χρυσού στην περιοχή το 1851. Γύρω από τα κοιτάσματα δημιουργήθηκε η σημερινή πόλη. 

## Παραπομπές


## Εξωτερικοί σύνδεσμοι
* 
* 

Κατηγορία:Πόλεις της Αυστραλίας
Κατηγορία:Βικτώρια (Αυστραλία)
Μπαλαράτ

thumb|right
Το **Μπαλαράτ** (Ballarat) είναι μία από τις μεγαλύτερες πόλεις της Βικτώριας, μια από της πολιτείες της Αυστραλίας. Φημίζεται για το μουσείο Σόβερεϊν Χιλ (Sovereign Hill), που είναι το μεγάλο τουριστικό αξιοθέατο της πόλης. Σύμφωνα με την απογραφή του 2011 έχει 85.935 κατοίκους και είναι η τρίτη μεγαλύτερη στη πολιτεία.

## Παραπομπές


## Εξωτερικοί σύνδεσμοι
* 
* 

Κατηγορία:Πόλεις της Αυστραλίας
Κατηγορία:Βικτώρια (Αυστραλία)
265 Άννα

Η **Άννα (Anna)** είναι αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 11,2. Ανακαλύφθηκε το 1887 από τον Αυστριακό αστρονόμο Γιόχαν Παλίζα, που παρατηρούσε από τη Βιέννη, και πήρε το όνομά του πιθανώς από το όνομα της κόρης του αστρονόμου Έντμουντ Βάις. Η Άννα ακολουθεί μία τροχιά με μεγάλη κλίση ως προς την εκλειπτική και με μεγάλη εκκεντρότητα (στο περιήλιο φθάνει στα εσώτατα όρια της Κύριας Ζώνης Αστεροειδών).

## Φυσικά χαρακτηριστικά
Η μέση διάμετρος της Άννας εκτιμάται σε 24 χιλιόμετρα. Ο φασματικός της τύπος και το άλβεδό της δεν είναι γνωστά με ακρίβεια. Η Άννα περιστρέφεται γύρω από τον εαυτό της μία φορά κάθε 11 ώρες και 41 λεπτά.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Αννα
267 Τιρζά

Η **Τιρζά (Tirza)** είναι σκουρόχρωμος αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 10,5. Ανακαλύφθηκε το 1887 από τον Γάλλο αστρονόμο Ωγκύστ Σαρλουά, που παρατηρούσε από τη Νίκαια, και πήρε το όνομά του από την ομώνυμη βιβλική μορφή. Ήταν ο πρώτος από τους 99 αστεροειδείς που ανεκάλυψε συνολικά ο συγκεκριμένος αστρονόμος.

## Φυσικά χαρακτηριστικά
Η μέση διάμετρος της Τιρζά εκτιμάται σε 53 χιλιόμετρα. Ο φασματικός της τύπος είναι **DU** και το άλβεδό της 0,040. Η Τιρζά περιστρέφεται γύρω από τον εαυτό της μία φορά κάθε 5,9 ώρες.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Τιρζα
268 Αδορέα

Η **Αδορέα (Adorea)** είναι μεγάλος σκουρόχρωμος αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 8,28. Ανακαλύφθηκε το 1887 από τον Γάλλο αστρονόμο Αλφόνς Μπορελλύ, που παρατηρούσε από τη Μασσαλία. Η Αδορέα είναι ένα από τα μεγαλύτερα μέλη της Οικογένειας αστεροειδών της Θέμιδος.

## Φυσικά χαρακτηριστικά
Η μέση διάμετρος της Αδορέας εκτιμάται σε 140 χιλιόμετρα. Ο φασματικός της τύπος είναι **FC** (υπότυπος ανθρακούχου) και το άλβεδό της είναι 0,044. Η Αδορέα περιστρέφεται γύρω από τον εαυτό της μία φορά κάθε 9 ώρες και 26 λεπτά.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Αδορεα
269 Δικαιοσύνη

Η **Δικαιοσύνη (Justitia)** είναι αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 9,5. Ανακαλύφθηκε το 1887 από τον Αυστριακό αστρονόμο Γιόχαν Παλίζα, που παρατηρούσε από τη Βιέννη, και πήρε το όνομά του από τη ρωμαϊκή θεότητα του Δικαίου, αντίστοιχη προς την ελληνική Θέμιδα.

## Φυσικά χαρακτηριστικά
Η μέση διάμετρος της Δικαιοσύνης εκτιμάται σε 54 χιλιόμετρα. Ο φασματικός της τύπος δεν είναι γνωστός, ενώ το άλβεδό της είναι 0,097. Η Δικαιοσύνη περιστρέφεται γύρω από τον εαυτό της μία φορά κάθε 16 ώρες και 33 λεπτά, μία μάλλόν αργή περιστροφή για αστεροειδή.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Δικαιοσυνη
Πανοραμική εντύπωση

[μικρογραφία|Φωτογραφία ''Earthrise'' (1968). Ο αστροναύτης του [Απόλλων 8 Γουίλιαμ Άντερς θυμάται, «Όταν σήκωσα το βλέμμα μου και είδα τη Γη να ανεβαίνει σε αυτόν τον πολύ έντονο, στριμωγμένο σεληνιακό ορίζοντα, σχεδόν με κυρίευσε η σκέψη, «Εδώ φτάσαμε μέχρι τη Σελήνη, και όμως το πιο σημαντικό πράγμα που βλέπουμε είναι ο δικός μας πλανήτης, η Γη.'"]]
**Πανοραμική εντύπωση** ονομάζεται το υπερβατικό αίσθημα ευφορίας και καθολικής σύνδεσης που νιώθουν οι αστροναύτες κατά τη διάρκεια πτήσεων στο διάστημα ενώ βλέπουν τη Γη, βρισκόμενοι σε τροχιά γύρω από αυτήν ή βρισκόμενοι στη σεληνιακή επιφάνεια. Οι αστροναύτες που έχουν βιώσει αυτή την κατάσταση συχνά αναφέρουν ότι η συνείδησή τους έχει βαθιά και μόνιμα εμπλουτιστεί με συναισθήματα ομόνοιας, γαλήνης και συμφιλίωσης και ότι έχουν αντιληφθεί αμέριστα τον ρόλο της ανθρωπότητας στο σύμπαν. Ακόμα και άτομα που δεν σχετίζονται με τους αστροναύτες μπορούν πολλές φορές να αναφέρουν μια αξιοσημείωτη διαφορά στην συμπεριφορά τους.

## Παραπομπές


Κατηγορία:Έννοιες στην Ηθική
Κατηγορία:Έννοιες στη φιλοσοφία του νου
Κατηγορία:Έννοιες στην ψυχολογία
Νέος Κόσμος (Εφημερίδα)

Ο ***Νέος Κόσμος*** είναι ελληνική δισεβδομαδιαία εφημερίδα που εκδίδεται στην Αυστραλία. Το πρώτο φύλλο εκδόθηκε τον Φεβρουάριο του 1957 στη Μελβούρνη, αποτελώντας έναν ισχυρό συνδετικό κρίκο της ομογένειας και των Ελλήνων μεταναστών με τη μητέρα πατρίδα. Κατά τη διάρκεια της επταετούς Δικτατορίας, ο *Νέος Κόσμος* αποτέλεσε εστία αντιδικτατορικού αγώνα στην παροικία της Αυστραλίας ενώ συνέβαλε στην πραγμάτωση επισκέψεων προσωπικοτήτων όπως ο Ανδρέας Παπανδρέου και ο Μίκης Θεοδωράκης στη Μελβούρνη και το Σίδνεϊ. Η εφημερίδα εκδίδεται κάθε Δευτέρα και Πέμπτη, συμπεριλαμβανομένης και της αγγλικής της έκδοσης με το όνομα *Neos Kosmos English Edition* η οποία κυκλοφορεί από τις 10 Αυγούστου 2010 (σε σχεδιασμό του Στεφάνου Φρόιντ). 

## Εξωτερικοί σύνδεσμοι
* Ο ιστοτόπος της εφημερίδας

Κατηγορία:Εφημερίδες στην ελληνική γλώσσα
Κατηγορία:Μελβούρνη
Κατηγορία:Ελληνοαυστραλοί
Κατηγορία:Εφημερίδες με τόπο έκδοσης την Αυστραλία
Κατηγορία:Εφημερίδες στην ελληνική γλώσσα ανά χώρα
Ιερά Μονή Πρασάρεως

Η **Ιερά Μονή Πρασάρεως** ήταν ορθόδοξο μοναστήρι, το οποίο λειτούργησε στις αρχές του 20ού αιώνα κοντά στο χωριό Πράσαρη (σημερινό *Hisarkoy*) του Πόντου, περίπου 40 χιλιόμετρα νοτίως της Κερασούντας.

Η μονή ήταν αφιερωμένη στην Κοίμηση της Θεοτόκου και ήταν κτισμένη σε απότομο και οχυρωμένο βράχο.

## Ιστορικά στοιχεία
Ιδρύθηκε στις αρχές του 20ου αιώνα, στη θέση αρχαίου προσκυνήματος. Με ενέργειες του μητροπολίτη Χαλδίας Γερβασίου Σουμελίδη (1864-1905) το 1901 χτίστηκε ο ναός και κατόπιν τα άλλα κτίσματα της μονής (κελιά, ξενώνες, εστιατόριο, βιβλιοθήκη κλπ.).

### Θεολογική Σχολή του Πόντου
Ο διάδοχος του Γερβασίου, Λαυρέντιος, εγκαινίασε το 1907 σχολή, η οποία αρχικά ονομάστηκε Ιεροδιδασκαλείο Πρασάρεως. Στην κατασκευή της σχολής βοήθησαν οι κάτοικοι του χωριού υπό την εποπτεία του Έλληνα προέδρου. Η λειτουργία της σχολής άρχισε το 1909 με 200 μαθητές από τα περίχωρα και λίγους από την Κερασούντα. Αργότερα μετονομάστηκε σε Θεολογική Σχολή του Πόντου. Λειτούργησε με κανονισμό και πρόγραμμα μαθημάτων ανωτέρου κύκλου σπουδών, αλλά μόνο ως το 1914, λόγω της έναρξης της Πρώτου Παγκοσμίου Πολέμου. 

Το σχολικό κτίριο αποτελούνταν από 48 αίθουσες που ήταν αίθουσες διδασκαλίας, κοιτώνες σπουδαστών, αίθουσες καθηγητών, κουζίνα και τραπεζαρία. Σύμφωνα με τον κανονισμό του σχολείου, τα παιδιά γίνονταν δεκτά μετά από αυστηρή εξέταση. Όλα τα παιδιά ζούσαν στο εσωτερικό του σχολείου, φορούσαν ομοιόμορφη και ομοιόχρωμη στολή και κατέβαλλαν 10 χρυσές τουρκικές λίρες το χρόνο. Μερικά παιδιά με ειδικές ανάγκες είχαν τη δυνατότητα να παρακολουθήσουν δωρεάν, αλλά μόνο αν ήταν άριστοι μαθητές. Μόνον οι καλύτεροι καθηγητές επιλέχθηκαν να διδάξουν στη σχολή.

## Η μονή σήμερα
Μετά την ανταλλαγή πληθυσμών το 1923, το χωριό εκκενώθηκε από Έλληνες και η μονή ερημώθηκε. Σήμερα σώζονται μόνο ερείπια.

## Παραπομπές


## Πηγές
* 

## Εξωτερικοί σύνδεσμοι
* Pontos World

Πρασαρεως
Κατηγορία:Ιερά Μητρόπολις Χαλδίας
Πρασαρεως
Ερυθρές

Με το όνομα **Ερυθρές** αναφέρονται δύο αρχαίες ελληνικές πόλεις.

*Ερυθρές Βοιωτικές, αρχαία πόλη των Βοιωτών
*Ερυθρές Ιωνίας, αρχαία πόλη της Ιωνίας

Επίσης
*Ερυθρές Αττικής, σημερινός οικισμός του νομού Αττικής, πρώην Κριεκούκι

Κατηγορία:Αποσαφηνίσεις ελληνικών τοπωνυμίων
Στήβεν Βόζνιακ

Ο **Στήβεν Γκάρυ Βόζνιακ** ή **Στίβεν Βόζνιακ** (χαϊδευτικά «Βοζ», *Stephen* -κατά το πιστοποιητικό γέννησης *Stepha*n- *Gary "Steve" Wozniak*, γενν. 11 Αυγούστου 1950) είναι Αμερικανός σχεδιαστής υπολογιστών, ο οποίος ίδρυσε την Apple με τον Στηβ Τζομπς και τον Ρόναλντ Γουέιν.

Γεννήθηκε στο Σαν Χοσέ (Καλιφόρνια). Ο Βόζνιακ έχει πολλά ψευδώνυμα, μεταξύ των οποίων και «Ο Βοζ», «Ο θαυμαστός μάγος του Βοζ» και «iΒοζ».

Σκοπός της ίδρυσης της Apple και πρώτο της προϊόν ήταν ο ηλεκτρονικός υπολογιστής Apple I, δημιούργημα του Bόζνιακ, ο οποίος έγινε ευρέως αποδεκτός ως ο πρώτος ολοκληρωμένος προσωπικός υπολογιστής του κόσμου. Ο Βόζνιακ σχεδίασε και κατασκεύασε εντελώς μόνος του τους υπολογιστές *Apple I* και Apple II στα τέλη της δεκαετίας του 1970. Οι υπολογιστές αυτοί αποτέλεσαν ορόσημο στην εξέλιξη των μικροϋπολογιστών.

Ο Βόζνιακ τερμάτισε οριστικά τη σχέση πλήρους απασχόλησης που είχε με την *Apple* στις 6 Φεβρουαρίου 1987, δώδεκα χρόνια αφότου δημιούργησε την εταιρεία. Παραμένει όμως συνεργάτης της με ετήσιες αποδοχές που εκτιμούνται σε 120.000 δολάρια, και φυσικά είναι μέτοχος της Apple. Διατηρούσε καλές σχέσεις με τον Στηβ Τζομπς μέχρι τον θάνατο του τελευταίου στις 5 Οκτωβρίου 2011, μολονότι κατά διαβεβαίωση του Βόζνιακ (από το 2006) αυτό που τους ένωνε δεν ήταν στενή φιλία.

## Παραπομπές


## Εξωτερικοί σύνδεσμοι
* 

Κατηγορία:Αμερικανοί επιχειρηματίες
Κατηγορία:Αμερικανοί επιστήμονες υπολογιστών
Κατηγορία:Απόφοιτοι του Πανεπιστημίου της Καλιφόρνιας στο Μπέρκλεϋ
Κατηγορία:Παραλήπτες βραβείου Γκρέις Μάρεϊ Χόπερ
Κατηγορία:Apple
Κατηγορία:Αμερικανοί ελευθεροτέκτονες
Γεώργιος Ζαβίρας

Ο **Γεώργιος Ζαβίρας** ήταν λόγιος και έμπορος από τη Σιάτιστα.
## Η ζωή του
Γεννήθηκε στις 28 Μαΐου 1744. Θείος του ήταν ο Μιχαήλ Παπαγεωργίου, ο οποίος του δίδαξε τα πρώτα γράμματα. Τα εγκύκλια μαθήματα παρακολούθησε στον Νικόλαο Βάρκοση. Έφυγε από τη γενέτειρά του σε ηλικία δεκαέξι χρονών και εγκαταστάθηκε στην Ουγγαρία, όπου είχε συγγενείς. Έμεινε διαδοχικά σε διάφορες πόλεις της Ουγγαρίας: το διάστημα 1760-1769 στο Ράτσεβε, στην Κάλοτσα από το 1769 μέχρι το 1773, στο Κουντσεντμίκλος (1773-1781), στο Ντουναβέτσε από το 1782 και για πέντε χρόνια και στο Ζαμπαντσάλας (1787- 1804). Συνέχισε τις σπουδές του στη Γερμανία. Επέστρεψε στην Ουγγαρία και έζησε 44 χρόνια, μέχρι το θάνατό του το 1804 ή 1805.  Εκεί αρχικά εργάστηκε ως υπάλληλος και στη συνέχεια, ίσως το 1769, άνοιξε δική του εμπορική επιχείρηση. Δεν είναι γνωστό τι εμπορευόταν αλλά συχνά ταξίδευε για επαγγελματικούς λόγους και σε άλλες χώρες (Αυστροουγγαρία, Γερμανία, Ρουμανία κ.α.). Κατά τη διαμονή του στην Ουγγαρία συμπλήρωσε τις γνώσεις του σε σχολείο καθολικών μοναχών και έμαθε ευρωπαϊκές γλώσσες. Ίδρυσε σχολείο για ομογενείς στην Κάλοτσα, όπου ίσως δίδαξε και δημιούργησε αξιόλογη βιβλιοθήκη την οποία κληροδότησε στην Ελληνική Εκκλησία της Πέστης.
 
Έγραψε 16 έργα και μετέφρασε στα ελληνικά 19. Περισσότερο ασχολήθηκε με θεολογικά ζητήματα και ιδίως με τα ζητήματα εκείνα που διέκριναν τους Ορθόδοξους και τους Δυτικούς. Επίσης ασχολήθηκε, αν και λιγότερο, με γλωσσολογικά και ιστορικά θέματα. Το σπουδαιότερο και πιο πρωτότυπο έργο του είναι η *Νέα Ελλάς* ή *Ελληνικόν Θέατρο* που εκδόθηκε το 1872. Το έργο αυτό περιλαμβάνει βιογραφίες λόγιων της Τουρκοκρατίας και κρίνονται τα έργα τους. Χρησιμοποιήθηκε από άλλους λογίους ως βάση για ανάλογα έργα.

Περί της ημερομηνίας του θανάτου ο Σάθας αναφέρει ότι απεβίωσε στην Πέστη στις 28 Αυγούστου 1804, ενώ ο Γαζής αναφέρει τον Φεβρουάριο του 1805.

## Εργογραφία
* Ιατρικαί παραινέσεις, Πέστη 1787
* Ιερά Ιστορία της Παλαιάς και Νέας Διαθήκης , Πέστη 1787
* Ονοματολογία βοτανική, Πέστη 1787
* Δ.Καντεμήρ, Συμβεβηκότα, Βιέννη 1795
* Μέθοδος αστρογνωσίας, Πέστη 1815
* Νέα Ελλάς, Αθήνα 1872

### Ανέκδοτα (επιλογή)
* Βιβλιοθήκη πολεμική 
* Ιστορία του ΙΗ’ αιώνος
* Θεολογία αστρονομική 
* Συμβεβηκότα των ετών 1769 και 1770
* Πατριαρχική ιστορία της Κωνσταντινουπόλεως
* Ονομαστικόν εμπορικόν
* Σύνταγμα περί της ενώσεως και κράσεως του ιερού ποτηρίου της θείας Ευχαριστείας
* Περί της νηστείας της τετάρτης και του Σαββάτου

Το 1957 βρέθηκε και εκδόθηκε το οδοιπορικό ημερολόγιό του *Περιήγησις*.

## Παραπομπές


## Πηγές
* Εγκυκλοπαίδεια Πάπυρος Λαρούς, τόμος 21
*  
## Βιβλιογραφία
*Γριτσόπουλος Τάσος, «Γεώργιος Ζαβίρας ο Σιατιστεύς, θεράπων του Λογίου Ερμού και του Κερδώου», *Πνευματικοί άνδρες της Μακεδονίας κατά την Τουρκοκρατίαν*, Θεσσαλονίκη 1972, σ. 135-184.
*Fuves Odon, «Ένα άγνωστο χειρόγραφο του Γεωργίου Ζαβίρα στη Βιβλιοθήκη του Σαιντεντρέ της Ουγγαρίας. Θέματα οπού παρέδιδεν ο Γεώργιος Ζαβίρας τω τότε Μαθητή αυτού Κωνσταντίνω Εμμανουήλ», *Μακεδονικά*, 6 (1964-1965), σ. 99-105.

Ζ
Κατηγορία:Ορθόδοξοι λόγιοι
Κατηγορία:Έλληνες λόγιοι του 18ου αιώνα
Κατηγορία:Μακεδόνες
Φώτης Μεσθεναίος

Ο **Φώτης Μεσθεναίος** (1931 - 11 Φεβρουαρίου 1988) ήταν Έλληνας σκηνοθέτης και σεναριογράφος. Έγινε περισσότερο γνωστός από τη σκηνοθεσία της επιτυχημένης τηλεοπτικής σειράς  * [[Το μινόρε της αυγής (σειρά)|Το Μινόρε της αυγής]]*.

## Βιογραφία
Γεννήθηκε στο Ρέθυμνο το 1931 και ήταν ανεψιός του ρεμπέτη Μήτσου Περδικόπουλου, ο οποίος έγραψε το τραγούδι *Το μινόρε της αυγής*. Εργάστηκε τη δεκαετία του ' 60 ως φωτογράφος και σκηνοθέτης ταινιών μικρού μήκους. Στα τέλη της δεκαετίας του 1970 έγινε γενικός διευθυντής της ΕΡΤ. Το 1983 σκηνοθέτησε για την κρατική τηλεόραση τη δημοφιλή σειρά για το ρεμπέτικο *[[Το μινόρε της αυγής (σειρά)|Το μινόρε της αυγής]]*, η οποία συνεχίστηκε και σε έναν δεύτερο κύκλο επεισοδίων, ως το 1984. Το 1986 έπαιξε στην ταινία του Δημήτρη Παναγιωτάτου *Η νύχτα με τη Σιλένα *. Το κύκνειο άσμα του ήταν η τηλεοπτική σειρά της ΕΤ-1, *Σαν τα τρελά πουλιά*, το 1987. Απεβίωσε από καρδιακή προσβολή στις 11 Φεβρουαρίου 1988 και κηδεύτηκε δύο ημέρες μετά, στο Νεκροταφείο Ζωγράφου.

## Φιλμογραφία
### Σκηνοθεσία
**Ακρόπολις των Αθηνών* (1960) (και παραγωγή, φωτογραφία)
**Το πρώτο βήμα *	(1963) 	 (και σενάριο, φωτογραφία)
**Πράσινο χρυσάφι* 	(1965)  (και φωτογραφία)
**Φράγμα 11*  	(1965)  (και φωτογραφία)
**[[Το μινόρε της αυγής (σειρά)|Το μινόρε της αυγής]]* (τηλεοπτική σειρά, 1983-84, και σενάριο)
**Σαν τα τρελά πουλιά* (τηλεοπτική σειρά, 1987, και σενάριο)

### Φωτογραφία
**Ο Ντασσέν στην Κρήτη* (1956) (και μοντάζ)
**Λευκάδα, το νησί των ποιητών *(1958)
**Η λαϊκή τέχνη* (1960)
**Αρκαδία* 	(1960) 	
**Η ζωή στη Μυτιλήνη* (1961)	
**Ψαράδες και ψαρέματα* (1961) 
**Τα χέρια* (1962)	
**Η πιο μεγάλη δύναμη* (1963) 	

## Πηγές
*Φιλμογραφία σε ταινίες μικρού μήκους

## Παραπομπές


Κατηγορία:Έλληνες σκηνοθέτες
Κατηγορία:Έλληνες σεναριογράφοι
Κύπελλο Πρωταθλητριών Ευρώπης στην καλαθοσφαίριση 1986-87

Το **Κύπελλο Πρωταθλητριών ομάδων [[Ευρώπη]]ς [[καλαθοσφαίριση]]ς ανδρών** (σήμερα **[[Ευρωλίγκα ανδρών]]**) της περιόδου **[[1986]]-[[1987|87]]**, ήταν η τελευταία διοργάνωση που διεξήχθη με ημιτελική φάση εξάδας (σε 10 αγωνιστικές), απ' την οποία οι δυο πρώτες ομάδες προκρίθηκαν στον Τελικό της Λωζάννης, στην Ελβετία. Από την επόμενη σεζόν, καθιερώθηκε οριστικά το σημερινό σύστημα του Final Four (φάιναλ φορ, τελική τετράδα).

## Ημιτελική φάση
Στην εξάδα μετείχαν η Ιταλική Τρέισερ Μιλάνο, η Ισραηλινή Μακάμπι Τελ Αβίβ, η Γαλλική Π.Ο. Ορτέζ, η (τότε) Γιουγκοσλαβική Ζάνταρ, η Ισπανική Ρεάλ Μαδρίτης και η (τότε) Σοβιετική Ζάλγκιρις Κάουνας.

* Στην πρώτη θέση της κατάταξης τερμάτισαν μαζί η Τρέισερ με τη Μακάμπι, τρίτη ήταν η Ορτέζ, τέταρτη η Ζάνταρ, ενώ Ζάλγκιρις και Ρεάλ ισοβάθμισαν στην πέμπτη θέση.

## Ο Τελικός
Το ζευγάρι του Τελικού αποτέλεσαν η Τρέισερ και η Μακάμπι. 

Το παιχνίδι (το οποίο διαιτήτευσαν με επιτυχία ο Έλληνας Σταύρος Δουβής και ο Πολωνός Βίεσλαβ Ζιχ) ήταν συγκλονιστικό, με τους Ντίνο Μενεγκίν, Κεν Μπάρλοου, Μπομπ Μάκαντου να αντέχουν το ... ξύλο από τους Κέβιν Μαγκί και Λι Τζόνσον. 

Έτσι η Τρέισερ επικράτησε με 71-69 και ξαναπήρε το τρόπαιο στο Μιλάνο, έπειτα από 21 ολόκληρα χρόνια (τότε σαν Σίμενταλ Μιλάνο). Αντίθετα, η Μακάμπι δεν κατάφερε να επαναλάβει το θρίαμβο του 1981 στο Στρασβούργο, όταν είχε αναδειχθεί για δεύτερη φορά στην ιστορία της πρωταθλήτρια Ευρώπης εις βάρος της Σινούντινε Μπολόνια.

### Οι συνθέσεις του Τελικού

* Τρέισερ: Μπάρνια, Μποζέλι, Πίτις, Ντ' Αντόνι 7 (1), Πρέμιερ 23 (2 τρ.), Μενεγκίν 2, Γκαλινάρι, Μπάρλοου 18, Μακάντου 21 (12 ριμπ.). 

* Μακάμπι: Λάσοφ 4, Αροέστι, Κορνέλιους, Μπέρκοβιτς 9, Λίπιν 1, Τζαμσί 15 (3), Μαγκί 16, Τζόνσον 24 (14 ρ.)

## Εξωτερικοί σύνδεσμοι
*Αναλυτικά η διοργάνωση από τη Ρωσική Wikipedia

## Πηγή
*"100 χρόνια μπάσκετ, 1891-1991"

1986-87
Κατηγορία:Καλαθοσφαίριση το 1986
Κατηγορία:Καλαθοσφαίριση το 1987
Ευρωλιγκα ανδρων
Μουσαίος ο Γραμματικός

Ο **Μουσαίος ο Γραμματικός** ήταν ποιητής που έζησε στα τέλη του 5ου με αρχές του 6ου αιώνα μ.Χ. Ήταν σύγχρονος ή λίγο μεταγενέστερος του Νόννου τον οποίο και μιμήθηκε στο ύφος της αφήγησης. Σώζεται το ποίημά του «Τα καθ' Ηρώ και Λέανδρον» (340 στίχοι) το οποίο θεωρείται το ομορφότερο εκείνης της εποχής. Ένα ακόμη ερωτικό ποίημα, το «Αλφειός και Αρέθουσα» (Παλατινή Ανθολογία, ΙΧ 362), αποδίδεται επίσης στον Μουσαίο.

## Εξωτερικοί σύνδεσμοι
* Πληροφορίες για τον Μουσαίο τον Γραμματικό

## Παραπομπές


Κατηγορία:Έλληνες ποιητές
Τζέιμς Χιούγκα

Ο **Τζέιμς Χιούγκα** (James "Jimmie" Heuga, 23 Σεπτεμβρίου 1943 - 8 Φεβρουαρίου 2010) ήταν Αμερικανός πρώην αθλητής του αλπικού σκι, ο οποίος αναδείχθηκε τρίτος Ολυμπιονίκης το 1964 στους Χειμερινούς Ολυμπιακούς Αγώνες του Ίνσμπρουκ.

## Βιογραφία
Ο βασκικής καταγωγής αθλητής μεγάλωσε στο Σκουόου Βάλεϊ της Καλιφόρνια, όπου εργαζόταν ο πατέρας του ως χειριστής αναβατήρων για χιονοδρομίες επί 35 χρόνια. Κατά συνέπεια ο μικρός Τζίμι ξεκίνησε τις χιονοδρομίες σε ηλικία 5 ετών. Τέσσερα χρόνια αργότερα εμφανίστηκε σε μία ταινία του Γουόρεν Μίλερ με θέμα τις χιονοδρομίες και στα 15 του έγινε μέλος της χιονοδρομικής ομάδας των ΗΠΑ. Αργότερα εντάχθηκε στο δυναμικό της πανεπιστημιακής ομάδας του Κολοράντο, με προπονητή τον Μπομπ Μπίτι, πετυχαίνοντας την κατάκτηση του πρωταθλήματος του NCAA το 1963. 

### Ολυμπιονίκης
Το 1964 κατέκτησε το χάλκινο μετάλλιο στους Ολυμπιακούς Αγώνες, στο αγώνισμα του σλάλομ. Στους αγώνες εκείνους ο Μπίλι Κιντ κατέκτησε το ασημένιο μετάλλιο και οι δυο τους ήταν οι πρώτοι Αμερικανοί που έγιναν Ολυμπιονίκες στις αλπικές χιονοδρομίες. Στο παγκόσμιο πρωτάθλημα του 1966 στο Πορτίγιο της Χιλής ο Χιούγκα ήταν τέταρτος στο σύνθετο και έκτος στο σλάλομ. Στους επόμενους Ολυμπιακούς Αγώνες, το 1968, ο αθλητής κατέλαβε την 7η θέση στο σλάλομ και την 10η στο γιγάντιο σλάλομ.

### Ασθένεια και θάνατος
Ο Χιούγκα διαγνώστηκε με σκλήρυνση κατά πλάκας κατά τη διάρκεια του παγκοσμίου κυπέλλου του 1970, γεγονός που τον ανάγκασε να σταματήσει τις χιονοδρομίες σε ηλικία 27 ετών . Ίδρυσε το Can Do Multiple Sclerosis, πρώην Κέντρο Χιούγκα κατά της σκλήρυνσης κατά πλάκας. Πέθανε από επιπλοκές της νόσου στις 8 Φεβρουαρίου 2010 σε νοσοκομείο του Μπάουλντερ, στο Κολοράντο.

## Τίτλοι
* χάλκινο μετάλλιο σε Χειμερινούς Ολυμπιακούς Αγώνες με την ομάδα των ΗΠΑ  στο σλάλομ (1964)
* πρωταθλητής NCAA, στο σλάλομ, με το πανεπιστήμιο του Κολοράντο (1963)

## Παραπομπές


## Εξωτερικοί σύνδεσμοι

* Άρθρο στο περιοδικό Ski Magazine
* mscando.org - Can Do Multiple Sclerosis
* Ski Net.com - Jimmy Heuga - Ιανουάριος 2002
* University of Colorado Athletics - Hall of Fame - Jimmy Heuga
* Sports Humanitarian Hall of Fame - Jimmy Heuga
* ''Sports Illustrated''  - εξώφυλλο 05/02/1968 -  Billy Kidd & Jimmy Heuga
* ''Sports Illustrated''  - άρθρο, 17/02/1964
* ''Stars and Stripes''  - αρχείο - 9 Φεβρουαρίου 1964 
* FIS-ski.com - Καλύτερα αποτελέσματα του αθλητή σε μεγάλες διοργανώσεις
* Ski-db.com - στατιστικά 

Κατηγορία:Αμερικανοί Ολυμπιονίκες
Σουβέρ μπίρας

250px|right|thumb|Σουβέρ βελγικής μπίρας
Τα **σουβέρ μπίρας** (αγγλ. beermat, γερμ. Bierdeckel) είναι τα σουβέρ που χρησιμοποιούνται σε μπιραρίες, μπαρ και καφετέριες για να τοποθετούνται επάνω τους τα ποτήρια της μπίρας, ώστε να προστατεύεται η επιφάνεια των τραπεζιών από υγρούς λεκέδες.

Τα σουβέρ της μπίρας κατασκευάζονται κυρίως από πεπιεσμένο χαρτί, αλλά υπάρχουν σπανιότερα και σουβέρ μπίρας κεραμικά ή από πορσελάνη. Συνήθως είναι τυπωμένες σ' αυτά για διαφημιστικούς λόγους οι μάρκες της μπίρας. Τα πρώτα σουβέρ μπίρας από χαρτόνι κατασκευάστηκαν το 1880 από τη γερμανική τυπογραφική εταιρεία Φρήντριχ Χορν (Friedrich Horn).

Τα σουβέρ μπίρας έχουν γίνει παγκοσμίως συλλεκτικά είδη. Χρησιμοποιείται μάλιστα διεθνώς ο όρος "*Tegestology*" (προερχόμενος από λατινική λέξη) για να προσδιορίσει το χόμπυ της συλλογής σουβέρ μπίρας, ενώ οι συλλέκτες αποκαλούνται *"tegestologists*".

## Εξωτερικοί σύνδεσμοι

*  Μια συλλογή από σουβέρ

Κατηγορία:Ζύθος
Ορθοδοξία στη Νορβηγία

Η **[[Ορθοδοξία|Ορθόδοξη]] Εκκλησία της [[Νορβηγία]]ς** αριθμεί σήμερα 8.492 μέλη (2010). Οι Ορθόδοξοι στη Νορβηγία είναι Ρώσοι, Σέρβοι, Έλληνες, Βούλγαροι, Ρουμάνοι και μερικοί Νορβηγοί.

Η Ορθόδοξη Εκκλησία στη Νορβηγία υπάρχει ήδη από το 1930, τότε με Ρώσο ιερέα. Το 1965 ιδρύθηκε η ελληνική κοινότητα με κύριο σκοπό να εξυπηρετήσει τις θρησκευτικές ανάγκες των ελληνορθόδοξων της χώρας και υπάγεται στην Μητρόπολη Σουηδίας και πάσης Σκανδιναβίας. Τα μέλη της ελληνορθόδοξης κοινότητας είναι συγκεντρωμένα κυρίως στην πρωτεύουσα της χώρας Όσλο όπου είναι και η έδρα της ενώ ενορίες-κοινότητες υπάρχουν και στις πόλεις Μπέργκεν και Σταβάνγκερ. 
Το 1987 αποκτήθηκε από την Ελληνική Κοινότητα και τη Μητρόπολη Σουηδίας και πάσης Σκανδιναβίας το κτίριο του Ιερού Ναού Ευαγγελισμού Θεοτόκου Όσλο και το 1992 έγιναν τα εγκαίνιά του. Το 2002 επισκέφθηκε τον ναό και τέλεσε δοξολογία ο Οικουμενικός Πατριάρχης Βαρθολομαίος.

Το έτος 2015 ιδρύθηκε η ενορία του Αγίου Νεκταρίου στο Σταβάνγκερ της Νορβηγίας  και το 2017 ιδρύθηκε η ενορία του Αγίου Εθνοϊερομάρτυρος Χρυσοστόμου Σμύρνης στην πόλη Μπέργκεν Νορβηγίας.

Ακόμη υπάρχει η σερβική ενορία αλλά και η ενορία του Αγίου Γερμανού της Αλάσκας, κοντά στο Κρίστιανσαντ, που ανήκει στην εξαρχία του Οικουμενικού Πατριαρχείου Κωνσταντινουπόλεως και εξυπηρετεί τους Ρώσους της Διασποράς.

## Ελληνορθόδοξες Ενορίες
Οι Ελληνορθόδοξες Ενορίες υπαγόμενες στη Μητρόπολη Σουηδίας και πάσης Σκανδιναβίας του Οικουμενικού Πατριαρχείου Κωνσταντινουπόλεως είναι οι εξής:
* Ελληνική Ορθόδοξος Ενορία Ευαγγελισμού της Θεοτόκου - Όσλο Νορβηγίας (Μητροπολιτικός Ναός)
* Ελληνική Ορθόδοξος Ενορία Αγίου Νεκταρίου - Σταβάνγκερ Νορβηγίας
* Ελληνική Ορθόδοξος Ενορία Αγίου Εθνοϊερομάρτυρος Χρυσοστόμου Σμύρνης - Μπέργκεν Νορβηγίας

## Παραπομπές


Κατηγορία:Νορβηγία
Κατηγορία:Ορθοδοξία
Κσίστοφ Σκουμπισέφσκι

Ο **Κριστόφ Ιωάννης Σκουμπιζέφσκι** (, προφορά: kʂɨʂtɔf skubʲiˈʂɛfskʲi) ήταν Πολωνός πολιτικός, λόγιος και διεθνούς φήμης δικηγόρος. Υπήρξε ο πρώτος υπουργός εξωτερικών μετά την κατάρρευση του κομμουνιστικού καθεστώτος το 1989.

## Καριέρα
Γεννήθηκε στο Πόζναν στις 8 Οκτωβρίου 1926. Ανέλαβε υπουργός εξωτερικών στις 13 Σεπτεμβρίου 1989 έπειτα από απεργιακές κινητοποιήσεις των οποίων πρωτοστάτησε ο ηγέτης της "Αλληλεγγύης", Λεχ Βαλέσα. Υπηρέτησε στις κυβερνήσεις των πρωθυπουργών Ταντέουτς Μαζοβιέτσκι, Γιαν Κριστόφ Μπιλέκι, Γιαν Ολζέφσκι και Χάνα Σουσότσκα. Παρέμεινε στο αξίωμα του υπουργού εξωτερικών ως τις 25 Οκτωβρίου 1993. Επί υπουργίας του, εργάστηκε με σκοπό τη συμφιλίωση της Πολωνίας με τη Γερμανία. Τον διαδέχθηκε στο αξίωμα του υπουργού εξωτερικών ο Αντρέι Ολεχόφσκι. 

Από τις 16 Φεβρουαρίου 1994 ως το θάνατό του υπηρέτησε ως πρόεδρος του Δικαστηρίου αμερικανο-ιρανικών διεκδικήσεων. Τιμήθηκε με το παράσημο του Τάγματος Λευκού Αετού, που αποτελεί την ανώτατη τιμή στην Πολωνία. Πέθανε στη Βαρσοβία, στις 8 Φεβρουαρίου του 2010.

## Παραπομπές


## Εξωτερικοί σύνδεσμοι
* 

Κατηγορία:Πολωνοί πολιτικοί
Κατηγορία:Απόφοιτοι του Πανεπιστημίου του Πόζναν «Άνταμ Μιτσκιέβιτς»
Στέφανος Στεφάνου (αθλητής)

Ο **Στέφανος Στεφάνου** (Αρμενία 1909 - Πειραιάς 1941), ήταν Έλληνας πανελληνιονίκης αθλητής μεγάλων αποστάσεων, μέλος της Ελληνικής εθνικής ομάδας στίβου και αθλητής της ΑΕΚ.

## Βιογραφία
Γεννήθηκε στην Αρμενία το 1909 ως *Στέφανος Στεφανιάν*, το 1915 γλίτωσε από τη Γενοκτονία των Αρμενίων μαζί την αδελφή του και βρέθηκαν στη Γαλλία. Το 1919 μετανάστευσε στην Ελλάδα αλλάζοντας και το επώνυμο του σε Στεφάνου. Το αρμένικο όνομά του ήταν "Σερόπε Γιαγκοπιάν". Ήταν τύπος αγαθού, άκακου ανθρώπου. Εργαζόταν ως αχθοφόρος στο μηχανουργείο Κ. Θεοφανίδη στον Πειραιά. Ο εργοδότης του ήταν αντιπρόεδρος της ΑΕΚ. Διέκρινε την αντοχή του, αφού τον έβλεπε να μεταφέρει με το καρότσι του πράγματα ως το Μεγάλο Πεύκο και να επιστρέφει χωρίς κόπο. Έτσι τον πηγε στην ΑΕΚ. Ξεκίνησε τον αθλητισμό και ταυτόχρονα δούλευε σαν εργάτης. Αρχικά, απορρίφθηκε διότι υπήρχε ένα πλήθος νέων που επιθυμούσαν να γίνουν αθλητές και πολλοί απορρίπτονταν χωρίς ιδιαίτερη προσοχή. Όμως, δούλεψε κοντά στον προπονητή του ΣΕΓΑΣ Όττο Σίμιτσεκ, ο οποίος εκτίμησε τα προσόντα του και την αγωνιστικότητά του και κατάφερε να αναδειχθεί 3ος στο μαραθώνιο στο Πανελλήνιο πρωτάθλημα στίβου ανδρών 1932. Υπήρξε πανελληνιονίκης στον Μαραθώνιο το 1937 με επίδοση 2:56:00. 

Έμεινε περισσότερο γνωστός για τη συμμετοχή του στον μαραθώνιο των βαλκανικών αγώνων 1933 της Αθήνας. Σε εκείνο τον αγώνα προπορευόταν και φαινόταν ότι θα έπαιρνε το χρυσό μετάλλιο, μπήκε μάλιστα πρώτος στο Παναθηναϊκό Στάδιο όπου ήταν κατάμεστο από 70.000 θεατές. Λίγο πριν τον τερματισμό κατέρρευσε από την κούραση όπου και τον πέρασε ο Ρουμάνος Γκαλ, παρόλο την προσπάθεια του να σηκωθεί δεν τα κατάφερνε και τότε τον σήκωσαν οι κριτές και τον πήγαν υποβασταζόμενο στον τερματισμό. Η ενέργεια όμως αυτή τον κριτών απαγορευόταν και μηδενίστηκε από τον αγώνα. Ο χρόνος του αν τερμάτιζε σωστά θα ήταν 3:02.43 και θα αποτελούσε πανελλήνιο ρεκόρ κλασικής διαδρομής.

Σκοτώθηκε το 1941 κατά τον βομβαρδισμό του Πειραιά από τους Γερμανούς σε ηλικία 32 ετών. 

## Πηγές
*Σωτήρης Νόταρης, *ΑΕΚ, Κλασικός Αθλητισμός, Ο καρπός της αθλητικής παράδοσης της πόλης στη σύγχρονη Αθήνα από το 1924 έως τις μέρες μας*, Εκδόσεις Καλαύρια, Αθήνα 2002
*"Ο μαραθωνοδρόμος Στεφάνου", εφ. "Αθλητικά Χρονικά", 11/10/1933, ψηφ. σελ. 318. 

Κατηγορία:Αρμένιοι αθλητές
Κατηγορία:Έλληνες Βαλκανιονίκες
Κατηγορία:Αθλητές στίβου Αθλητικής Ένωσης Κωνσταντινουπόλεως
Κατηγορία:Έλληνες μαραθωνοδρόμοι
Κατηγορία:Έλληνες αρμενικής καταγωγής
Κατηγορία:Κάτοχοι μεταλλίων του Πανελλήνιου Πρωταθλήματος Στίβου
Ο Πέρσι Τζάκσον και η κλοπή της αστραπής

**Η κλοπή της αστραπής** είναι βιβλίο περιπέτειας και φαντασίας, το οποίο βασίζεται στην ελληνική μυθολογία και γράφτηκε από τον Ρικ Ρίορνταν. Είναι το πρώτο βιβλίο από την σειρά βιβλίων *Ο Πέρσι Τζάκσον και οι Ολύμπιοι*, το οποίο μιλάει για τον Πέρσι Τζάκσον (χαρακτήρας) ο οποίος ανακαλύπτει ότι είναι ημίθεος. Ο Πέρσι (χαϊδευτικό του... Περσέα) είναι ένα δωδεκάχρονο αγόρι από τη Νέα Υόρκη, με δυσλεξία και σύνδρομο διάσπασης της προσοχής. Αφού αποβάλλεται για έκτη φορά από το σχολείο του, ανακαλύπτει μια μέρα την αλήθεια για όλα τα περίεργα που συμβαίνουν στη ζωή του. Στην πραγματικότητα είναι ημίθεος, γιος ενός Θεού, του Ποσειδώνα και μιας θνητής. Τα προβλήματα αρχίζουν όταν οι θεοί του Ολύμπου - που βρίσκονται στο Εμπάιερ Στέιτ Μπίλντινγκ - στέλνουν διάφορα τέρατα να τον κυνηγήσουν επειδή πιστεύουν πως έκλεψε τον κεραυνό του Δία και ο Πέρσι θεωρείται ο κύριος ύποπτος. Η κλοπή αυτή έχει προκαλέσει μάχες ανάμεσα στους θεούς και ένας Τρίτος Παγκόσμιος Πόλεμος φαντάζει πιο απειλητικός από ποτέ. Ο Πέρσι έχει μπλέξει άσχημα. Έχει μόνο δέκα μέρες καιρό για να βρει τον πραγματικό κλέφτη και να σταματήσει έναν πόλεμο που θα καταστρέψει τον δυτικό πολιτισμό. Η αποστολή του είναι εξαιρετικά δύσκολη και το Μαντείο δεν τον βοηθάει και πολύ με τους χρησμούς.

## Βραβεία
Βραβεία που απέσπασε το πρώτο βιβλίο της σειράς *[[Πέρσι Τζάκσον]]*:

* Publishers Weekly National Children’s Bestseller
* Al Roker’s Book Club For Kids, The Today Show
* Best Book of 2005, School Library Journal
* New York Times Notable Book of 2005
* Best Book of 2005, Child Magazine
* Bluebonnet Award Nominee 2006 Texas Library Association
* Askews Torchlight Award (UK) Winner, 2006
* Chicago Public Library Best of the Best Book List, 2005
* VOYA Top Shelf Fiction List for 2005
* ALA Notable Book for 2005
* YALSA Best Book for Young Adults 2005
* Red House Children’s Book Award Winner (UK), 2006
* CCBC choice award 2006,
* Cooperative Children’s Book Center 2006
* Notable Children’s Book, National Council for Teachers of English Warwickshire Book Award Winner (UK), 2007
* Beehive Award Winner 2007 Maine Student Book Award Winner 2007
* Mark Twain Award (2008)
* Pacifi c Northwest Library Association Young Reader’s Choice (2008)
* TASL Volunteer State Book Children’s Choice Award (2008-2009)
* Iowa Teen Award Nominee (2008-2009)
* Young Hoosier Book Award Winner (Middle Grades, 2008-2009)
* Nutmeg Book Award (Intermediate & Teen, 2008)
* Rebecca Caudill Young Readers’ Book Award (2009)

Κατηγορία:Ο Πέρσι Τζάκσον και οι Ολύμπιοι
Κατηγορία:Μυθιστορήματα του 2005
Λάουρα Τσιντσίγια

Η **Λάουρα Τσιντσίγια** (*Laura Chinchilla Miranda*, 28 Μαρτίου 1959-) είναι πολιτικός από την Κόστα Ρίκα, η οποία χρημάτισε πρόεδρος της χώρας από το 2010 ως το 2014. Είναι η πρώτη γυναίκα που εξελέγη πρόεδρος στην ιστορία της χώρας της. Ήταν επίσης μία από τους δύο αντιπροέδρους του προέδρου Όσκαρ Άριας και χρημάτισε υπουργός δικαιοσύνης. Ανήκει στο Κόμμα Εθνικής Απελευθέρωσης (Partido Liberación Nacional, αρκτικόλεξο: PLN)

## Πολιτική καριέρα
Η Τσιντσίγια εργάστηκε ως σύμβουλος σε μη κυβερνητικές οργανώσεις στην Λατινική Αμερική και στην Αφρική. Ανέλαβε υφυπουργός δημόσιας τάξης στην κυβέρνηση του Χοσέ Μαρία Φιγκέρες (1994–96) και μετέπειτα υπουργός στο ίδιο χαρτοφυλάκιο (1996–1998). Από το 2002 ως τοo 2006 ήταν μέλος της Εθνοσυνέλευσης στην εκλογική περιφέρεια του Σαν Χοσέ.

Το 2006 ανέλαβε για δεύτερη φορά πρόεδρος της χώρας ο Όσκαρ Άριας και διόρισε την Τσιντσίγια αντιπρόεδρο. Η τελευταία παραιτήθηκε από την αντιπροεδρία το 2008 ούτως ώστε να προλειάνει το έδαφος για τις προεδρικές εκλογές του 2010. Στις 7 Ιουνίου του 2009 κέρδισε το χρίσμα για την υποψηφιότητα του κυβερνώντος κόμματος για το ύπατο αξίωμα. 

Στις γενικές εκλογές που διενεργήθηκαν στις 7 Φεβρουαρίου του 2010 κατήλθε υποψήφια με το PLN και αναδείχθηκε νικήτρια από τον πρώτο γύρο, με ποσοστό 46,76% των ψήφων. Η ορκωμοσία της έγινε στις 8 Μαΐου 2010.

## Πολιτικές θέσεις
Το κόμμα της Τσιντσίγια είναι μέλος της Σοσιαλιστικής Διεθνούς, με σκοπό την προώθηση μιας "προοδευτικής πολιτικής". Η πολιτικός τάχθηκε κατά της νομιμοποίησης των αμβλώσεων και επίσης εναντίον της αναγνώρισης των ενώσεων μεταξύ ατόμων του ιδίου φύλου.  Η συμμετοχή της σε πορεία που ήταν εναντίον των προαναφερομένων, προκάλεσε σχόλια και πολλοί την κατηγόρησαν για ομοφοβία. Η Τσιντσίγια επίσης είναι σθεναρά αντίθετη στο διαχωρισμό της εκκλησίας από το Κράτος με τροποποίηση του Συντάγματος στη χώρα της. Με βάση το σημερινό Σύνταγμα, ορίζεται ότι η χώρα αποτελεί Ρωμαιοκαθολικό κράτος. Ο Όσκαρ Άριας είχε αντίθετα υποστηρίξει το διαχωρισμό της Πολιτείας από την Εκκλησία. 

## Παραπομπές


## Εξωτερικοί σύνδεσμοι

* laura-chinchilla.com - ανεπίσημη πύλη πληροφοριών για την πολιτικό.
* Costa Rica News- άρθρο για την Τσιντσίγια.
* World leaders

Κατηγορία:Πρόεδροι της Κόστα Ρίκα
Ο Πέρσι Τζάκσον και η κλοπή της αστραπής (ταινία)

**Ο Πέρσι Τζάκσον και η κλοπή της αστραπής**(αγγλικά: **Percy Jackson & the Olympians: The Lightning Thief**) είναι μία ταινία φαντασίας αμερικάνικης παραγωγής 2010. Είναι η πρώτη ταινία της σειράς βιβλίων *Ο Πέρσι Τζάκσον και οι Ολύμπιοι* του Ρικ Ρίορνταν, σε σκηνοθεσία Κρις Κολόμπους. Η ταινία κυκλοφόρησε στις 11 Φεβρουαρίου.

## Πρωταγωνιστές
* Λόγκαν Λέρμαν ως νεαρός Πέρσι Τζάκσον
* Μπράντον Τζάκσον ως Γκρόβερ Άντεργουντ, ο καλύτερος φίλος του Πέρσι, σάτυρος
* Αλεξάντρα Νταντάριο ως Άναμπεθ Τσέις, ημίθεα, κόρη της θεάς Αθηνάς
* Τζέικ Άμπελ ως Λουκ Κάστελαν, γιος του θεού Ερμή
* Ροζάριο Ντόσον ως Περσεφόνη, κόρη της θεάς Δήμητρας, βασίλισσα του Κάτω Κόσμου, θεά της άνοιξης
* Στιβ Κούγκαν ως Άδης, θεός του Κάτω Κόσμου και των νεκρών
* Ούμα Θέρμαν ως Μέδουσα
* Κάθριν Κίνερ ως Σάλι Τζάκσον, μητέρα του Πέρσι Τζάκσον, θνητή
* Πιρς Μπρόσναν ως κένταυρος Χείρων, εκπαιδευτής όλων των ηρώων
* Κέβιν ΜακΚίντ ως Ποσειδώνας, θεός της θάλασσας, πατέρας του Πέρσι Τζάκσον
* Μελίνα Κανακαρίδη ως Αθηνά, θεά της σοφίας
* Ντίλαν Νιλ ως Ερμής, αγγελιοφόρος των θεών

## Πλοκή
Η πλοκή είναι βασισμένη στο πρώτο βιβλίο της σειράς *[[Ο Πέρσι Τζάκσον και η κλοπή της αστραπής]]*.

Ο Πέρσι (χαϊδευτικό του... Περσέα) είναι ένα δωδεκάχρονο αγόρι από τη Νέα Υόρκη, με δυσλεξία και σύνδρομο διάσπασης της προσοχής. Αφού αποβάλλεται για έκτη φορά από το σχολείο του, ανακαλύπτει μία ημέρα την αλήθεια για όλα τα περίεργα που του συμβαίνουν στην ζωή του. Στην πραγματικότητα είναι ημίθεος, γιος ενός θεού, του Ποσειδώνα και μίας θνητής. Τα προβλήματα αρχίζουν όταν οι θεοί του Ολύμπου -που βρίσκονται στο Εμπάιρ Στέιτ Μπίλντινγκ- στέλνουν διάφορα τέρατα να τον κυνηγήσουν, επειδή πιστεύουν πως έκλεψε τον κεραυνό του Δία και ο Πέρσι θεωρείται ο κύριος ύποπτος. Η κλοπή αυτή έχει προκαλέσει μάχες ανάμεσα στους θεούς και ένας Τρίτος Παγκόσμιος Πόλεμος φαντάζει πιο απειλητικός από ποτέ. Ο Πέρσι έχει μπλέξει άσχημα. Έχει μόνο δέκα ημέρες καιρό για να βρει τον πραγματικό κλέφτη και να σταματήσει έναν πόλεμο που θα καταστρέψει τον δυτικό πολιτισμό. Η αποστολή του είναι εξαιρετικά δύσκολη και το Μαντείο δεν τον βοηθά και πολύ με τους χρησμούς.

## Εξωτερικοί σύνδεσμοι
* Επίσημος ιστότοπος  

Κατηγορία:Αμερικανικές ταινίες της δεκαετίας 2010
Κατηγορία:Ταινίες του 2010
Κατηγορία:Ταινίες παραγωγής 20th Century Fox
Κατηγορία:Ταινίες παραγωγής Dune Entertainment
Κατηγορία:Αγγλόφωνες ταινίες
Κατηγορία:Αμερικανικές περιπετειώδεις ταινίες φαντασίας
Κατηγορία:Ταινίες γυρισμένες στο Τενεσί
Κατηγορία:Ταινίες με μουσική σύνθεση Κρίστοφ Μπεκ